
Zagreb, 7.rujna 2026. godine						

ZAPISNIK
1. KONSTITUIRAJUĆA SJEDNICA ODBORA ZA OVČARSTVO I KOZARSTVO HPK

Konstituirajuća sjednica Odbora za ovčarstvo i kozarstvo Hrvatske poljoprivredne komore održala se 7.rujna 2026. godine s početkom u 11.20 sati uživo u prostorijama Hrvatske poljoprivredne komore, Ulica grada Vukovara 78.

Prisutni članovi: Vedran Macan, Dejan Tomašević, Krunoslav Čičko, Krunoslav Ladić, Vinko Sičaja, Antonio Buljanović.

Ostali prisutni (HPK): Barbara Bubalo Capar

Dnevni red: 

1.	Konstituiranje Odbora
2.	Izbor predsjednika Odbora 
Kandidirani članovi:
Vinko Sičaja
Ivan Majica
Josip Cvenić
Dejan Tomašević
Krunoslav Čičko
3.	Aktualna situacija u sektoru
4.         Razno


Ad.1.
Svi prisutni članovi potvrdili su svoje sudjelovanje i članstvo u Odboru.
Odbor čine: Antonio Buljanović, Krunoslav Čičko, Krunoslav Ladić, Vedran Macan, Vinko Sičaja i Dejan Tomašević.

Ad.2.
Izbor predsjednika odbora: kandidati za predsjednika se predstavljaju i predstavljaju svoj program.

Vinko Sičaja (Đakovo), obrađuje oko 100ha poljoprivrednog zemljišta i ima oko 200 grla njemačkih merino ovaca. Član odbora za ovčarstvo i kozarstvo HPK već 4 godine, u ovom sazivu fokus bi trebao biti na klaonicama i pitanju klanja na gospodarstvima. Bitna je i dobra komunikacija  s ministarstvom poljoprivrede i treba raditi na povećanju iznosa potpora za ovce i koze.

Dejan Tomašević (Dvori, SMŽ) posjeduje oko 200 ovaca, inače magistar ekonomije te radi savjetovanja sa drugim poljoprivrednicima. Bavi se i voćarstvom na 84ha zemlje, ali primarna proizvodnja ovčarstvo. Fokus stavlja na djelovanje prema poljoprivrednicima u suradnji s ljudima na terenu,  ističe velike štete od čagljeva i vukova kao i ranije spomenuti problem klaonica.

Krunoslav Čičko (Donji Kraljevec, Međimurje) ima farmu od 80 mliječnih alpina koza. Fokus odbora treba biti i problem klaonica, problem s novim ograničenjima na 10 grla za klanje na domaćinstvu, to su problemi koji se moraju sustavno riješiti. 

Glasanje za predsjednika javno, dizanjem ruke:
Vinko Sičaja: 4 glasa
Dejan Tomašević: 0 glasova
Krunoslav Čičko: 2 glasa
Za predsjednika odbora izabran je Vinko Sičaja.
Za zamjenika predsjednika izabran je Krunoslav Čičko.

Ad.3.
Krunoslav Čičko predlaže da se unaprijed pripreme teme i materijali za sve sjednice odbora i da se radi po tom programu. 

Ad.4. 
Krunoslav Ladić (Vindija)- ulazi u odbor jer je Vindija najveći otkupljivač kozjeg i ovčjeg mlijeka. Podržavat će ih u svim mjerama koje su interesantne, Vindiji je u interesu domaća proizvodnja. Naglasak da se ne diskriminira kozarstvo naspram ovčarstva ili mesna proizvodnja naspram mliječne.
Krunoslav Čičko pita može li se donijeti zaključak oko suše, da se inicira da svi stočarski odbori održe zajedničku sjednicu ili da Upravni odbor donese odluku da se potakne ministarstvo da se nešto napravi po pitanju suše. 
Krunoslav Ladić navodi kako se planiraju neka sredstva koja bi se direktno dijelila OPG-ima, vjerojatno bi bio model rangiranja po hektarima.
Vinko Sičaja predlaže da se dogovori sastanak ispred stočarskih odbora da se traži financijska pomoć od ministarstva
Krunoslav Ladić navodi kako u sušnim godinama imamo problema s kukuruzom i alfatoksinima. To će dovesti do velikog problema jer je kukuruz zaražen, nastat će veliki problem u primarnoj proizvodnji u otkupu mlijeka. Danas u Hrvatskoj postoje tvornice stočne hrane koje mogu garantirati da je njihova hrana u redu, ali ima i nepoznatih proizvođača koji ne mogu to garantirati. Prijedlog da se napravi natječaj na koji se mogu javiti tvorničari koji garantiraju da je njihova hrana u redu, tako bi se riješio mliječni dio. 
Antonio Buljanović navodi kako je to dobra ideja jer pr. na Pagu nema proizvodnje hrane i uzgajivači moraju kupovati.
Vinko Sičaja navodi kako će sijeno biti problem, te kako se umjesto rangiranja po hektarima može tražiti rangiranje po uvjetnom broju grla. 
Dejan Tomašević iznosi problem neinformiranosti ljudi o biosigurnosti, predlaže da se napravi popis što sve moraju imati poljoprivrednici kad im dođe inspekcija (planove dezinfekcije i sl.). Oni koji imaju puno nepravilnosti ne mogu očekivati rješenje. Prijedlog je da se napravi informativni letak o biosigurnosti u suradnji sa savjetodavnom službom da poljoprivrednici znaju što sve moraju imati.



Krunoslav Ladić opisuje praksu Vindije, sa svakim proizvođačem mlijeka odrađena je edukacija, vozači oblače jednokratna odijela za svaku dostavu i svaki auto se pere i dezinficira. Prošli tjedan su relaksirane mjere, postojale su 3 zone zaštite koje su sad spuštene za 1 stepenicu. Nadamo se da neće biti novih slučajeva i da se u 12.mjesecu mjere u potpunosti ukinu. 
Vinko Sičaja navodi kako prvo treba utvrditi brojno stanje u problematičnih 6 županija. Zaključak je da tražimo sastanak stočarskih saveza, zajednički sufinanciranu kupovinu hrane, tražiti isplate po uvjetnom grlu i zajedno sa savjetodavnom službom i komorom izraditi letak o biosigurnosnim mjerama. 
Krunoslav Čičko postavlja pitanje zašto se ne prijavljuju sve ovce i koze.
Vinko Sičaja navodi da je to uglavnom zbog razduživanja, ako ljudi ne primaju poticaje za ovce i koze uglavnom prodaju na crno jer nemaju pristup klaonicama, to je najveći problem u ovčarstvu i kozarstvu.
Vedran Macan navodi kako je veliki uzrok i Agencija za plaćanja jer svojim kontrolama i inspekcijama tjeraju proizvođače iz uzgoja.
Vino Sičaja navodi kako su velike i štete od čagljeva, i da se u tom slučaju šteta može prijaviti jedino pod krađu ali je to velika procedura, i u tom slučaju je najlakše zaklati na gospodarstvu. Fokus bi trebao biti na klaonicama, to je najveći dugoročni problem. Bilo bi dobro da za idući put razmišljamo u tom smjeru. 

Sjednica je zaključena u 11:53.

